ΚΑΝΟΝΙΣΜΟΣ (ΕΟΚ) αριθ. 1990/93 ΤΟΥ ΣΥΜΒΟΥΛΙΟΥ της 19ης Ιουλίου 1993 για την τροποποίηση του κανονισμού (ΕΟΚ) αριθ. 1442/88 για τη χορήγηση, για τις αμπελουργικές περιόδους 1988/89 μέχρι 1995/96, πριμοδοτήσεων για οριστική εγκατάλειψη αμπελουργικών εκτάσεων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι με το άρθρο 17α του κανονισμού (ΕΟΚ) αριθ. 1442/88 (3) εξασφαλίζεται η χρηματοδότηση των πριμοδοτήσεων για την οριστική εγκατάλειψη αμπελουργικών εκτάσεων από το τμήμα "Εγγυήσεων" του ΕΓΤΠΕ για κάθε εγκατάλειψη που πραγματοποιείται μεταξύ της 1ης Ιανουαρίου 1990 και της 31ης Δεκεμβρίου 1992- ότι είναι επιτακτική ανάγκη να διατηρηθεί πέραν της ημερομηνίας αυτής και μέχρι τις 31 Δεκεμβρίου 1995 ο προαναφερθείς τρόπος χρηματοδοτήσεως για να συνεχισθεί η εξισορρόπηση της αμπελοοινικής αγοράς και να αποφευχθεί η συνέχιση μαζικών παρεμβάσεων-

ότι, εξάλλου, με βάση την εμπειρία των τριών προηγουμένων ετών, πρέπει να γίνουν ορισμένες τροποποιήσεις απαραίτητες για την καλή λειτουργία του καθεστώτος-

ότι το προτιμησιακό καθεστώς αποστάξεως που καθορίζεται στο άρθρο 8 του κανονισμού (ΕΟΚ) αριθ. 1442/88 και το οποίο χορηγείται μετά από αίτηση των κατόχων αμπελουργικών εκμεταλλεύσεων και συνίσταται σε πλήρη ή μερική απαλλαγή από τις υποχρεώσεις υποχρεωτικής αποστάξεως, ανάλογα με την πραγματική μείωση του παραγωγικού δυναμικού, δεν αποτέλεσε κίνητρο για την εγκατάλειψη των αμπελουργικών εκτάσεων ενώ κατέστησε πιο περίπλοκη τη διοικητική διαχείριση και δεν ανταποκρίνεται πλέον στους επιδιωκόμενους στόχους εξυγίανσης της αγοράς- ότι το καθεστώς αυτό καλόν είναι να μην συνεχισθεί-

ότι καλόν είναι επίσης να μην διατηρηθούν οι προσαυξήσεις που προβλέπονται στο άρθρο 2 παράγραφοι 2 και 5 δεύτερο εδάφιο, οι οποίες καταβάλλονται όταν οι συγκεκριμένες εκτάσεις αντιπροσωπεύουν το σύνολο της αμπελουργικής εκτάσεως που καλλιεργείται από τον αιτούντα- ότι, πράγματι, το μέτρο αυτό δεν έδωσε τα αναμενόμενα οικονομικά αποτελέσματα και ότι εμπεριέχει τον κίνδυνο καταστρατήγησης των στόχων του-

ότι πρέπει να προβλεφθούν διατάξεις, αφενός μεν, για να περιορισθεί η "κατάτρηση" των αμπελοφύτων εκτάσεων (αποδιάρθρωση των αμπελοφύτων εκτάσεων λόγω εκριζώσεως εντός αυτών), ιδίως στα εδάφη που αποτελούν αντικείμενο αμπελουργικής αναδιάρθρωσης, αφετέρου δε, για να διευκολυνθεί η εφαρμογή των πολυετών προγραμμάτων κατά ζώνες που προβλέπει το άρθρο 3 του κανονισμού (ΕΟΚ) αριθ. 2078/92 του Συμβουλίου της 30ής Ιουνίου 1992 σχετικά με μεθόδους γεωργικής παραγωγής που συμμορφώνονται με τις απαιτήσεις προστασίας του περιβάλλοντος καθώς και με τη διατήρηση του φυσικού χώρου (4) ή των προγραμμάτων που προβλέπονται στο άρθρο 4 του κανονισμού (ΕΟΚ) αριθ. 2080/92 του Συμβουλίου της 30ής Ιουνίου 1992 για τη θέσπιση κοινοτικού καθεστώτος ενισχύσεων για μέτρα δασοκομικού χαρακτήρα στον τομέα της γεωργίας (5)- ότι πρέπει επιπλέον να εξασφαλισθεί η συμβατότης με το κοινοτικό καθεστώς ενισχύσεων για την πρόωρη συνταξιοδότηση που προβλέπει ο κανονισμός (ΕΟΚ) αριθ. 2079/92 του Συμβουλίου (6)- ότι σε τέτοιες καταστάσεις η χορήγηση συμπληρωματικής πριμοδότησης προς ενθάρρυνση της ανταλλαγής αμπελοτεμαχίων μπορεί να συμβάλλει στην επίτευξη αυτών των στόχων-

ότι πρέπει να γίνουν ορισμένες τεχνικής φύσεως διευκρινίσεις όσον αφορά, αφενός μεν, τον ορισμό των αναγκαστικών στοιχείων που συνιστούν την πράξη της εκρίζωσης, λαμβανομένων ιδίως υπόψη των αναγκών φυτοϋγειονομικής προστασίας, αφετέρου δε, τον υπολογισμό των αποδόσεων που χρησιμεύουν για τον καθορισμό του ύψους της πριμοδότησης-

ότι η εφαρμογή του καθεστώτος οριστικής εγκατάλειψης των αμπελουργικών εκτάσεων είναι δυνατόν να προκαλέσει σημαντικές διαρθρωτικές αλλαγές σε ορισμένες παραγωγικές περιοχές της Κοινότητας- ότι πρέπει να γίνει εμπεριστατωμένη μελέτη για να εκτιμηθούν οι επιπτώσεις αυτού του καθεστώτος και να ετοιμασθούν οι τυχόν αναγκαίες αναπροσαρμογές, λαμβανομένων επίσης υπόψη των διαπιστώσεων των κοινοτικών ελεγκτών-

ότι, όσον αφορά την Πορτογαλία, δεν προβλέπεται επί του παρόντος πριμοδότηση για την εγκατάλειψη εκτάσεων στις οποίες καλλιεργούνται μητρικές φυτείες υποκειμένων και ότι πρέπει να εισαχθεί και εκεί αυτή η πριμοδότηση, ούτως ώστε να ευθυγραμμισθεί το ισχύον στην Πορτογαλία σύστημα με το γενικό σύστημα πριμοδοτήσεων εγκατάλειψης-

ότι ο υψηλός ρυθμός εγκατάλειψης των αμπελουργικών εκτάσεων που προορίζονται για την παραγωγή σταφίδων στην Ελλάδα υπάρχει κίνδυνος να προκαλέσει σοβαρά κοινωνικοοικονομικά προβλήματα στις θιγόμενες περιοχές και να δημιουργήσει σημαντικές ανισορροπίες σε σχέση με άλλες περιοχές, και της χώρας αυτής και της Κοινότητας- ότι, προκειμένου να αποφευχθεί μια τέτοια προφανώς ανισόρροπη εφαρμογή, θα πρέπει να προβλεφθεί ότι το εν λόγω καθεστώς δεν εφαρμόζεται πλέον στις εκτάσεις που καλλιεργούνται στην Ελλάδα με αμπέλους παραγωγής σταφίδων-

ότι οι προαναφερθείσες τεχνικές διευθετήσεις πρέπει απαραιτήτως να πραγματοποιηθούν σε κοινοτικό επίπεδο και να περιλαμβάνουν τις αντίστοιχες τροποποιήσεις της ισχύουσας νομοθεσίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 1442/88 τροποποιείται ως εξής:

1. Στο άρθρο 1, η παράγραφος 1 αντικαθίσταται από το ακόλουθο κείμενο:

"1. Οι κάτοχοι:

α) καλλιεργουμένων αμπελουργικών εκτάσεων που προορίζονται για την παραγωγή:

- οίνου,

- επιτραπέζιων σταφυλιών,

- σταφίδων ή

β) αμπελουργικών εκτάσεων καλλιεργούμενων με μητρικές φυτείες υποκειμένων, εφόσον οι ποικιλίες υποκειμένων περιλαμβάνονται στην κατάταξη ποικιλιών αμπέλου,

λαμβάνουν, κατά τη διάρκεια των αμπελουργικών περιόδων από 1988/89 μέχρι 1995/96, μετά από αίτησή τους και υπό τους όρους που καθορίζονται στον παρόντα κανονισμό για την οριστική εγκατάλειψη της αμπελοκαλλιέργειας, πριμοδότηση οριστικής εγκατάλειψης."

2. Στο άρθρο 2:

α) η παράγραφος 2 καταργείται-

β) στην παράγραφο 3 προστίθεται το ακόλουθο εδάφιο:

"Όταν οι εκτάσεις τις οποίες αφορά η εγκατάλειψη της αμπελοκαλλιέργειας αντιπροσωπεύουν το σύνολο της αμπελουργικής εκτάσεως της εκμεταλλεύσεως, η μέση απόδοση ανά εκτάριο που χρησιμοποιείται ως βάση υπολογισμού του ποσού της πριμοδοτήσεως έως που θα εφαρμοστεί, δεν μπορεί να υπερβαίνει τη μέση απόδοση που έχει ανακοινωθεί στις δηλώσεις συγκομιδής. Εκτός από ειδικές περιπτώσεις οι οποίες θα προσδιορισθούν, οι δηλώσεις συγκομιδής που θα λαμβάνονται υπόψη είναι εκείνες που αφορούν τις πέντε περιόδους που προηγούνται της υποβολής της αιτήσεως για πριμοδότηση, εξαιρουμένων των δηλώσεων που αντιστοιχούν στη μεγαλύτερη και στη μικρότερη συγκομιδή."

γ) η παράγραφος 4 καταργείται-

δ) στην παράγραφο 5:

- στο πρώτο εδάφιο προστίθεται το ακόλουθο στοιχείο δ):

"δ) για τις εκτάσεις στις οποίες καλλιεργούνται μητρικές φυτείες υποκειμένων: 4 000 Ecu."

- το τελευταίο εδάφιο καταργείται.

3. Στο άρθρο 4 παράγραφος 2 προστίθεται το ακόλουθο εδάφιο:

"Για τους σκοπούς του παρόντος κανονισμού, η εκρίζωση συνεπάγεται την τελεία αφαίρεση των πρέμνων που ευρίσκονται σε ένα αμπελόφυτο κτήμα, δηλαδή την εκρίζωση του στελέχους των αμπέλων μαζί με το κύριο ριζικό σύστημα, και την απομάκρυνση των φυλωδών μερών από το αμπελοτεμάχιο."

4. Το άρθρο 8 καταργείται.

5. Το άρθρο 9 αντικαθίσταται από το ακόλουθο κείμενο:

"Άρθρο 9

Όταν ο κάτοχος εκμετάλλευσης λαμβάνει τις αποζημιώσεις που προβλέπονται στον κανονισμό (ΕΟΚ) αριθ. 2078/92 (*), τον κανονισμό (ΕΟΚ) αριθ. 2079/92 (**) ή τον κανονισμό (ΕΟΚ) αριθ. 2080/92 (***), οι αποζημιώσεις αυτές μπορούν να σωρεύονται ολικώς με την πριμοδότηση για οριστική εγκατάλειψη αμπελουργικών εκτάσεων.

(*) ΕΕ αριθ. L 215 της 30. 7. 1992, σ. 87.

(**) ΕΕ αριθ. L 215 της 30. 7. 1992, σ. 91.

(***) ΕΕ αριθ. L 215 της 30. 7. 1992, σ. 96."

6. Προστίθεται το ακόλουθο άρθρο:

"Άρθρο 9α

1. Όταν από την οριστική εγκατάλειψη των αμπελουργικών εκτάσεων:

- προκαλείται "κατάτρηση" της αμπελόφυτης έκτασης, ειδικότερα σε περιπτώσεις αναδιαρθρώσεων,

- υπάρχει κίνδυνος να προκληθούν περιβαλλοντικά προβλήματα,

χορηγείται στον αιτούντα, υπό όρους που θα καθορισθούν, συμπληρωματική πριμοδότηση 1 500 Ecu ανά εκτάριο το πολύ, όταν η οριστική εγκατάλειψη πραγματοποιείται σε άλλα αμπελοτεμάχια πλην του δικού του, με διαδικασία ανταλλαγής αμπελοτεμαχίων στα πλαίσια προγραμμάτων διευθέτησης αμπελοφύτων εκτάσεων εκτελουμένων από τα κράτη μέλη.

Στην περίπτωση αυτή, η επιφάνεια που θα εκριζωθεί πρέπει να είναι τέτοια ώστε η μείωση του παραγωγικού δυναμικού να είναι τουλάχιστον ίση με εκείνη που θα προέκυπτε από την εκρίζωση του αρχικού τεμαχίου του αιτούντος. Ο υπολογισμός της πριμοδοτήσεως πραγματοποιείται επί του οριστικώς εκριζωθέντος τεμαχίου, ενώ η συμπληρωματική πριμοδότηση υπολογίζεται επί του αρχικού τεμαχίου του αιτούντος.

2. Εργασίες αναδασμού ή ανταλλαγής αμπελοτεμαχίων που συνδέονται με την οριστική εγκατάλειψη αμπελουργικών εκτάσεων, όπως αναφέρεται στην παράγραφο 1, μπορούν να εντάσσονται στα πολυετή κατά ζώνες προγράμματα που προβλέπονται από τον κανονισμό (ΕΟΚ) αριθ. 2078/92 ή τον κανονισμό (ΕΟΚ) αριθ. 2080/92."

7. Το άρθρο 11 αντικαθίσταται από το ακόλουθο κείμενο:

"Άρθρο 11

Πριν από το τέλος της περιόδου 1993/94, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση με αντικείμενο μελέτη αξιολογήσεως του καθεστώτος οριστικής εγκαταλείψεως αμπελουργικών εκτάσεων. Στην έκθεση αυτή αξιολογούνται ιδίως οι επιπτώσεις που η εφαρμογή του καθεστώτος έχει επί των διαρθρώσεων της αμπελουργικής παραγωγής, μαζί της δε υποβάλλονται ενδεχομένως οι δέουσες προτάσεις.

Οι δαπάνες για τη μελέτη αυτή θεωρούνται ως παρέμβαση που πραγματοποιείται για τη ρύθμιση των γεωργικών αγορών κατά την έννοια του άρθρου 3 του κανονισμού (ΕΟΚ) αριθ. 729/90 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (*).

(*) ΕΕ αριθ. L 94 της 28. 4. 1970, σ. 13. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1)."

8. Στο άρθρο 17α:

α) το τρίτο εδάφιο αντικαθίσταται από το ακόλουθο κείμενο:

"Για κάθε εγκατάλειψη που πραγματοποιείται μεταξύ 1ης Ιανουαρίου και 31ης Δεκεμβρίου 1995, η καταβολή των πριμοδοτήσεων οριστικής εγκατάλειψης που αναφέρεται στο άρθρο 1 θεωρείται ως παρέμβαση που αποσκοπεί στη ρύθμιση των γεωργικών αγορών κατά την έννοια του άρθρου 1 παράγραφος 2 του κανονισμού (ΕΟΚ) αριθ. 729/70."

β) το τελευταίο εδάφιο καταργείται.

9. Το άρθρο 20 αντικαθίσταται από το ακόλουθο κείμενο:

"Άρθρο 20

Με την επιφύλαξη των ειδικών διατάξεων, οι λεπτομέρειες εφαρμογής του παρόντος κανονισμού αποφασίζονται με τη διαδικασία που προβλέπεται στο άρθρο 83 του κανονισμού (ΕΟΚ) αριθ. 822/87, και ιδίως όσες αφορούν:

- τον προσδιορισμό των ειδικών περιπτώσεων που αναφέρονται στο άρθρο 2 παράγραφος 3 δεύτερο εδάφιο,

- την εγγύηση που αναφέρεται στο άρθρο 6 δεύτερο εδάφιο,

- τις προϋποθέσεις για τη χορήγηση της συμπληρωματικής πριμοδότησης που προβλέπεται στο άρθρο 9α,

- την εφαρμογή του παρόντος κανονισμού στην Πορτογαλία."

10. Προστίθεται το ακόλουθο άρθρο:

"Άρθρο 22

Ο παρών κανονισμός δεν εφαρμόζεται στην Ελλάδα προκειμένου για εκτάσεις στις οποίες καλλιεργούνται άμπελοι παραγωγής σταφίδων των ποικιλιών:

- σουλτανίνα,

- κορινθιακή."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1ης Σεπτεμβρίου 1993, πλην του άρθρου 1 σημείο 8, το οποίο εφαρμόζεται από 1ης Ιανουαρίου 1993.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 19 Ιουλίου 1993.

Για το Συμβούλιο

Ο Πρόεδρος

A. BOURGEOIS

(1) ΕΕ αριθ. C 105 της 16. 4. 1993, σ. 17.

(2) Γνώμη που διατυπώθηκε στις 16 Ιουλίου 1993 (δεν δημοσιεύθηκε ακόμα στην Επίσημη Εφημερίδα).

(3) ΕΕ αριθ. L 132 της 28. 5. 1988, σ. 3. Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 1869/92 (ΕΕ αριθ. L 189 της 9. 7. 1992, σ. 6).

(4) ΕΕ αριθ. L 215 της 30. 7. 1992, σ. 85.

(5) ΕΕ αριθ. L 215 της 30. 7. 1992, σ. 96.

(6) ΕΕ αριθ. L 215 της 30. 7. 1992, σ. 91.